text: Càtedres de la UdG > La Càtedra de Patrimoni Literari publica dos nous itineraris literaris
  Els itineraris "Sant Pere Pescador" i "Roses" s'incorporen a la col·lecció d'itineraris literaris autoguiats que publica regularment la Càtedra de Patrimoni Literari Maria Àngels Anglada - Carles Fages de Climent.
  La Càtedra de Patrimoni Literari, que edita la col·lecció "itineraris literaris autoguiats", ha publicat recentment dos nous itineraris. En primer lloc, l'itinerari Sant Pere Pescador, 22è itinerari de la col·lecció, que ha estat elaborat per Rosa Font Massot i Dolors Reig. L'itinerari ressegueix els principals indrets de Sant Pere Pescador que han inspirat tant a autors locals com a escriptors de primer nivell de la literatura catalana, entre els que destaquen Josep Pla, Prudenci Bertrana o Maria Àngels Anglada. La publicació de l'itinerari ha comptat amb el suport de l'Ajuntament de Sant Pere Pescador.
  Per la seva banda, l'itinerari literari Roses, que s'incorpora com a 23è volum de la col·lecció, ha estat elaborat a sis mans per Josep M. Barris, Pol Meseguer i David Pujol. El recorregut es vertebra tot seguint la badia de Roses, des de la Ciutadella fins al Far i el Castell de la Trinitat, amb l'acompanyament de textos d'autors com Josep Maria de Sagarra, Jacint Verdaguer o Carles Fages de Climent. La publicació de l'itinerari, a més, ha comptat amb el suport de l'Ajuntament de Roses.
  Podeu trobar els dos itineraris a la vostra llibreria de confiança. Així mateix, properament tindrà lloc la presentació pública dels dos itineraris, que inclourà el guiatge d'una part del recorregut.